Vógólán ebúg Ǹtondôbə, mína yǎ myānyaŋaban ai ǹkɔ́bɔ̄ wóé; é bə̄bə́nyɔ̄ŋ básíŋ mínā, á bátsīdan mínā ású dzwé dáma, bə́ ngádzó nâ: "Ǹtondôbə á lə́dégē hḿ dúmá díé nə́ bǐ yén anə́ myātag !" Hədá ḿbɔ̄ báyi wɔ́bɔ̄ ósɔ̄n. 6Kiɛ́ ! Kíŋ, edǔŋ yā édzə̂dzāla, kiɛ́ ! Kíŋ yǎ Tə́mpɛl é nə́ kíŋ. Ǹtondôbə: a dúgan miǹzízíŋ míé mân ású mim̀bɔán myábán. 7Hála a ngə́lə təge kogolo, ńdɔ a ngábyé mɔ́n, hála miǹtyé mí ngə́lə təge nyé bi, ńdɔ mǎn fám á ngāhám. 8Zá á ngāwóg yǎ ákyaí dzǎm tē ? Zá á ngāyén yǎ ákyaí dzǎm tē ? Yə ayɔŋ lâbobondeban amǒs ḿbɔ̄g m̀bɔ́g, nə́ Síon a tádigi ǹkogolo, ǎ ngabyé kīg bɔ́n ? 9Yə mayi yáī zēn enyiŋ təge nə́ bɔ́n bábyālí ? Ebúg Ǹtondôbə. Yə éma mavə́ ábyē mayi dǐb zēn enyiŋ ? Ebúg Ǹtondôbə Zambá woe, 10Tǎn ai Yerúzalɛm fǔfulu, fonân fə ású díé, é mínā bə́sə myǎdiŋ nyé; bámáŋán sɔan ai nyé, é mínā bə́sə mǐ ḿbə́ bəgə́ məyəb móé. 11Myǎyi nyé nyāŋ á twé, mǐ dzyé fə ai evɔ́lī dzíé, myǎyi nyáŋ mǐ dzyé fə ai dúmá díé. 12Amú Ǹtondôbə a kɔ́bɔ̄ nâ: «Mayi nyé lōm mvɔ̄í á nyɔ́l, mvɔí é ńtɔ̄á hə anə́ éwōlō óswé, mə lómó nyē dúmá məyɔŋ, dúmá lə́ ngafúguzu hə anə́ ótotóŋ.